18.7.2023.
LV
Eiropas Savienības Oficiālais Vēstnesis
C 253/23
Lielais augstuma diapazons apgabalā ar zemienēm un nogāzēm, kuru augstums pārsniedz 380 m, rada atšķirības augšanas apstākļos un nosaka šķirņu telpisko sadalījumu un iegūtā vīna veidu.
Zemienē un nogāžu zemākajā trešdaļā ir auglīgākas augsnes un labāka ūdensapgāde, kas nodrošina enerģiskāku augšanu un lielāku ražu, kuru galvenokārt izmanto, lai iegūtu nedzirkstošus un kvalitatīvus dzirkstošos vīnus, kas ir svaigi un samtaini/krēmīgi.
Apgabalā iegūst sabalansētus vidēji ekstraktīvus vīnus ar ziedu (vīnogulāju, akāciju, bazilika ziedu) un augļu (aprikožu, citrusaugļu, ogu) aromātu, mērenu spirta saturu vai augļainumu (eksotiskie augļi, citrusaugļi).
Lai kontrolētu veģetatīvo augšanu, parasti izmanto alternatīvu ilglaicīgu rindstarpu aizaudzēšanu ar zāli, un no katra auga novāktais augļu daudzums ir lielāks nekā citviet.
Nogāžu vidusdaļa (280–300 m augstumā) ir apgabala daļa, kurā ir vislielākais potenciāls ražot augsti novērtētus vīnus.
Mērenās nogāzes, kuras vērstas uz dienvidiem, dienvidaustrumiem un dienvidrietumiem un kurām raksturīgas plānas augsnes, vidēja auglība un kaļķakmens iežu platības, apstrādā, lai tajās iegūtu nedzirkstošus un kvalitatīvus aromātiskos dzirkstošos vīnus ar optimālu kvalitātes potenciālu — vīniem ir intensīvs, labi sabalansēts, svaigs un augļains aromāts.
Sarkanvīnus iegūst vīndārzos, kuri galvenokārt vērsti uz dienvidiem un kuros ir plānākas un neauglīgākas augsnes, tāpēc vīni nav tik dzīvīgi, bet vīnogulāju lapotne ir perfekti pakļauta saulei un pastāv ideāli apstākļi polifenolu un cukuru uzkrāšanai.
Tie ir intensīvā krāsā un bagāti ar melleņu, kazeņu, plūmju un melno ķiršu primāro smaržu.
Ceptura, Tohani un Merei vīnkopības apgabalos ir bagātīgi heliotermālie resursi un vieglas augsnes, un tajos iegūst spēcīgus, pilnmiesīgus un dzīvīgus nedzirkstošos sarkanvīnus intensīvākā krāsā.
Vietējā mērogā Dealu Mare masīva rietumu daļā (Valea Călugărească un Urlați-Ceptura vīndarības centros) augsnes satur daudz dzelzs oksīda un sastāv no sarkanā māla, merģeļa un smalkgraudainas sarkanīgas smilts, un tajās iegūst vīnus ar atšķirīgām organoleptiskajām īpašībām, proti, šie vīni ir vidēji un ļoti intensīvā krāsā, krēmīgi, ļoti aromātiski un augļaini (kvalitatīvi dzirkstošie vīni, pusdzirkstošie vīni), kā arī ar tādām īpašībām kā skaidri izteikti ziedu aromāti un īpašs svaigums.
Augsnes šajā apgabalā ir ļoti labvēlīgas, un tās izmanto, lai iegūtu baltvīnus, kas parasti ir aromātiski, sabalansēti, ekstraktīvi, ar raksturīgu mineralitāti un specifiskiem ziedu un augu aromātiem.
Tās atrodas galvenokārt austrumu un rietumu nogāzēs, kurās vērojams mērenāks karstums un saules spīdēšanas ilgums, kura dēļ nedzirkstošajos un pusdzirkstošajos vīnos labāk saglabājas skābums un tiek nodrošināts augļainums.
Apgabalā, jo īpaši vīndārza austrumu daļā (Pietroasa un Breaza vīndarības centros), sastopamas akmeņainas augsnes ar augstu kalcija karbonāta saturu, kurās audzē tipiskās aromātiskās šķirnes, ko izmanto nedzirkstošajiem vīniem un kvalitatīviem aromātiskajiem dzirkstošajiem vīniem, kuri ir ekstraktīvi, svaigi, ar raksturīgu mineralitāti un sarežģītiem, skaidri izteiktiem ziedu aromātiem (akāciju, bazilika, medus).
Arī vīndārza austrumu daļu, kas iestādīta uz sarmatu perioda kaļķakmens, māla, smilšakmens un smalkgraudainas smilts un grants nogulumiem, izmanto, lai ražotu intensīvas krāsas sarkanvīnus un ļoti augļainus baltvīnus.
Apgabala visaugstākajā vietā (300–380 m) ir daudz saules gaismas, un tai ir liels potenciāls, jo tajā ir visneauglīgākās augsnes un augsts kaļķakmens iežu saturs, vērsums uz dienvidiem ir labvēlīgs sarkanogu šķirnēm, vērsums uz rietumiem un ziemeļrietumiem ir labvēlīgs baltogu šķirnēm, bet līdzenumu platībās tiek pilnībā izmantotas dzīvīgākās šķirnes.
Tur iegūtie baltvīni ir augļaināki un ar izteiktāku mineralitāti.
Rietumu nogāzēs esošie vīndārzi ir aizsargāti no spēcīgās saules iedarbības, kas raksturīga uz dienvidiem vērstiem zemesgabaliem, un apvienojumā ar mērenāku temperatūru lielā augstumā tiek labāk saglabāts vīnogu skābums un aromātiskās augu un ziedu notis.
Vienlaikus, tā kā neauglīgāka augsne un mērenāka temperatūra lielā augstumā mazina dzīvīgumu, šā apgabala sarkanvīni (kvalitatīvi dzirkstošie vīni, kvalitatīvi aromātiskie dzirkstošie vīni un pusdzirkstošie vīni) ir pilnmiesīgi, spēcīgi, bagāti ar tanīniem, un tiem ir augsts izturēšanas potenciāls.
9.
Īpašas papildu prasības (iepakojums, marķējums, citas prasības) Marķēšanas nosacījumi Tiesiskais regulējums: valsts tiesību aktos Papildu nosacījuma veids: papildu noteikumi attiecībā uz marķējumu